text: Hund med helt usædvanlig sporsans
  07 januar 2013 kl. 15.14
  Lassie-hunden Mitch fra Kolding har en helt usædvanlig sporsans. Collien fandt nemlig frem til sin netop afdøde ejer, mens hans kiste stod i kapellet ved Kolding Sygehus.
  Det fortæller Jydske Vestkysten mandag.
  For nylig døde dens ejermand, og efter at Mitch i nogle dage havde opholdt sig midlertidigt i en lejlighed, løb den væk, da den blev hentet af Inge Lise Termansen, som i de seneste år har hjulpet med at passe hunden og gå ture med den.
  Forrige lørdag eftermiddag og aften ledte Inge Lise Termansen og flere hjælpere forgæves efter hunden og fik den efterlyst ved både politi og i bybusser i Kolding.
  Forrige søndag morgen var der så gevinst. Mitch blev fundet i god behold.
  Det fantastiske var stedet, hvor den blev fundet. Det var nemlig liggende foran døren til kapellet ved Kolding Sygehus. Og inde bag døren lå dens ejermand, der var død nogle få dage før.
  